****

**Európa kulturális fővárosának kiválasztása**

**2023, Magyarország**

**A kiválasztó testület**

**végső jelentése**

**Budapest**

**2018. December**

**Bevezetés**

A kiválasztó testület (a továbbiakban: testület) az alábbi jelentést készítette az Európa kulturális fővárosa (EKF) 2023 magyarországi pályázatairól.

Magyarország Emberi Erőforrások Minisztériuma (a továbbiakban: Minisztérium) tölti be az irányító hatóság szerepét abban a pályázatban, amelyre az Európai Parlament és a Tanács 445/2014/EU (2014. április 16.) Határozata (a továbbiakban: Határozat)[[1]](#footnote-1)és a Magyarország emberi erőforrások minisztere által 2017. február 20-án aláírt és a Minisztérium weboldalán közzétett “A 2023. évi Európa Kulturális Fővárosa címre vonatkozó magyarországi pályázat eljárási szabályzata” (a továbbiakban: Szabályzat) irányadók[[2]](#footnote-2). A pályázat két szakaszból áll: előválasztás (szűkített lista összeállítása) és kiválasztás. Az eljárással kapcsolatos minden információ, így annak története és a legújabb hírek, megtalálható a Minisztérium weboldalán.

**Kiválasztó testület**

A Szabályzat 2. cikkének megfelelően egy 12 független szakértőből álló testületet állítottak fel a kiválasztási folyamatra. Tíz tagot az Európai Unió intézményei és szervei (Európai Parlament, Tanács, Bizottság és a Régiók Bizottsága) jelöltek ki. A Régiók Bizottsága által kijelölt tag azonban 2018 szeptemberében lemondott a tagságáról, és a végső kiválasztó megbeszélésig nem is tudták pótolni. A Minisztérium úgy döntött, hogy két nemzeti szakértőt nevez ki.

A testület Aiva Rozenberga-t jelölte ki elnöknek, Káel Csabát pedig alelnöknek. A testület minden tagja aláírt egy összeférhetetlenségi és titoktartási nyilatkozatot a testület mindkét ülésén.

**Előválasztási kör**

A minisztérium 2017. február 20-án tette közzé a pályázati felhívást valamennyi magyarországi város számára. A 2017. december 20-i határidőig hét jelentkezést nyújtottak be: Debrecen, Eger, Gödöllő, Győr, Székesfehérvár, Szombathely és Veszprém.

A testület az előválasztási ülését 2018. február 13-15. között Budapesten tartotta meg. A testület azt javasolta, hogy a Minisztérium három várost (Debrecen, Győr és Veszprém) hívjon meg a végső kiválasztási szakaszba. A testület jelentése az Európai Bizottság honlapján olvasható[[3]](#footnote-3).

Az Emberi Erőforrások Minisztere elfogadta a testület ajánlását és felkérte a három várost, hogy 2018. november 9-i határidővel nyújtsák be a felülvizsgált pályázatukat.

Mindhárom város benyújtotta a felülvizsgált pályázatát („pályázati anyag”) a megjelölt határidőn belül.

A testület delegációja (Ulrich Fuchs, Pauli Sivonen, Fejérdy Tamás és Káel Csaba) 2018. december 10. és 12. között meglátogatták valamennyi várost, ahol egy-egy napot töltöttek. Kísérőként velük utaztak a Minisztérium és az Európai Bizottság megfigyelői. Ez a delegáció beszámolót tartott a testületnek a kiválasztó ülésen.

**A kiválasztó ülés**

A végső kiválasztó ülésre Budapesten került sor, 2018. december 13-14-én. A Minisztérium és az Európai Bizottság képviselői megfigyelőként vettek részt az ülésen. A megfigyelők nem vettek részt a testület vitájában, sem pedig a döntéshozatalban.

A jelöltek ABC-sorrendben jelentek meg a testület előtt. Mindegyik város egy 30 perces prezentációt tartott, amelyet egy 60 perces kérdések-válaszok ülésszak követett. A delegációknak legfeljebb tíz tagjuk lehetett, és mindegyik vezetője a polgármester volt.

A testület elnöke 2018. december 14-én ismertette a testület ajánlását sajtótájékoztató formájában, Krucsainé Herter Anikó kulturális kapcsolatokért és fejlesztésekért felelős helyettes államtitkár jelenlétében.

**A nemzeti háttér**

2023-ban másodszor lesz Magyarországon Európa Kulturális Fővárosa (EKF),Pécs 2010-es fellépése után. Az EKF kritériumai azóta lényegesen módosultak. Ma már mélyebben és szélesebb körben értelmezik a kultúra szerepét a városban és Európa fejlődésében. Az egyik konkrét új, a városokra vonatkozó követelmény az, hogy rendelkezzenek egy formális kulturális stratégiával, ami az EKF projektet is magában foglalja. Ez biztosítja, hogy az EKF a város fejlődésének az egyik eleme legyen, nem csupán egyszeri rendezvény. Éppen ezért erősíti a fenntartható örökség jelentőségét.

A testület megállapította, hogy mindhárom városnak élénk, bár nagyon különböző kulturális kínálata van, amelyben külön hangsúlyt helyeznek a kiváló minőségű fesztiválokra. Az EKF kiválasztása azonban kifejezetten azon a programon alapszik, amelyet az EKF évhez kidolgoztak a pályázati anyagban, nem a város „szokásos” aktuális kulturális választékán. A testület úgy találta, hogy három erős pályázatot nyújtottak be, amelyek mindegyike más-más helyzetet tükröz a saját területén.

A testület várakozása szerint az illetékes magyar hatóságok hamarosan bejelentik a Kormány pénzügyi hozzájárulását az EKF projekthez, így a nyertes csapat rögtön el is kezdheti a munkát költségvetési bizonytalanság nélkül.

**A jelentkezők értékelése**

A testület valamennyi jelentkezőt értékelte az EFK program céljai (a Határozat 2. pontja) és az 5. pont hat konkrét kritériuma alapján:

* A város hosszú távú kulturális stratégiájához való hozzájárulás;
* Európai dimenzió,
* Kulturális és művészeti tartalom,
* Megvalósítási képesség,
* Társadalmi kapcsolatok,
* Irányítás.

**Debrecen**

Debrecen, Magyarország második legnagyobb városa és korábbi fővárosa a pályázatát “Sharing Horizons” néven nyújtotta be, ami az első pályázati fordulóból vett téma továbbfejlesztése. A pályázatban Debrecen olyan városként jelenik meg, amely egy radikális átalakulási folyamaton megy keresztül, ahol a multikulturális változást az önkormányzat, a nemzetközi befektetők és az egyre gyarapodó számban jelen lévő nemzetközi diákok erősítik fel. A kultúra –az európai együttműködést kihangsúlyozva –ennek az átalakulási folyamatnak a katalizátorává kell válnia. Az EKF címmel Debrecen “európai ösztöndíjat” kapna ahhoz, hogy nyitottabb és progresszívebb várossá és régióvá válhasson. Debrecen arra is törekszik, hogy az egész megyére hatást gyakoroljon, amibe bevonja a környező régiót és a határokon túli partnereket is.

A “Sharing Horizons” koncepciót úgy mutatják be, mint a szabadság, a nyitott gondolkodás és az interakció metaforáját, amely a város földrajzi elhelyezkedéséből ered. A pályázat azzal a sztereotípiával néz szembe, hogy a város “lapos” vagy “unalmas” lenne a megye földrajzi jellege (vagyis a puszta) miatt. A “Horizontok” koncepció célja egy megújult regionális és európai párbeszéd megnyitása. Három fő programterületen alapszik, amelyek – a remények szerint – szemléletváltáshoz vezetnek.

A „**Space”** (**Tér)** dimenziója mobilitás és a táj témáival foglalkozik, melyek logikus hatással vannak a fenntarthatóságra. A tudás, a know-how és a közösségek a **„Mind” (Szemlélet)** horizont fő alkotórészei. Az utolsó programterületet az **„Time” (Idő)** jelenségének szentelték, amely a történelemből és az örökségből származik, és a jövőbeni forgatókönyvek vizsgálatához vezet.

A pályázati anyag itt tekinthető meg: <https://www.2023debrecen.hu/en>

***Hozzájárulás a kulturális stratégiához***

Debrecen 2017 decemberében fogadta el kulturális stratégiáját a 2018-2030. közötti időszakra, amely fontos elemét képezi egy fenntartható módon fejlődő és dinamikus, regionális vezető szerepet betöltő városnak. Az azonosított fő kihívások - úgymint az emberi erőforrások hiánya, a kulturális élet szereplőinek finanszírozásában mutatkozó egyensúlytalanság és a nemzetközi láthatóság elérésének nehézségei - segítettek a stratégia fő céljainak a kitűzésében. Az utóbbi három fő eszközt határoz meg: kapacitásbővítés, szemléletváltás és kapcsolatépítés.

A kapacitásbővítési tervek - melyek központjában a Kreatív Kulturális Akadémia áll - kifejezetten ambiciózusnak tekinthetők, de szükség van a világos jövőképre az eszközökről és a kimenetelekről, figyelemmel arra, hogyan lehet növelni a jól képzett, kreatív és nemzetközi tapasztalatokkal is rendelkező kulturális menedzserek számát. Az EKF pályázat eredményétől függetlenül a Debreceni Egyetem potenciálisan jó partner lehet ennek az Akadémiának a jövőbeni fejlesztésében. A kreatív iparágak fejlődésére tett hatás szintén a pályázat egyik erősségének tekinthető. Az elvégzett feltérképezés mindenképpen pozitívum, még akkor is, ha a végrehajtási folyamat jelenleg egyelőre nagyon korai szakaszban van. Emellett szintén ígéretes elképzelés egy új Kreatív és Kulturális Fejlesztési Ügynökség létrehozása szoros együttműködésben a Gazdaságfejlesztési Központtal tekintettel a későbbi időszakra. Az örökség jellegű tevékenységek konkrét projektekkel jól felépítettek.

A stratégia láthatóan jól kapcsolódik az EKF tevékenységekhez, a várható sikertényezőket pedig a monitoring folyamat (a projektnek ebben a szakaszában) során alkalmazandó jó mutatók kísérik. Pozitívum, hogy a monitoring és kiértékelési funkciókat az EKF projekttől függetlenül alakították ki. Ebbe a folyamatba nemzetközi szakértők bevonását tervezik. Négy mérföldköve van a monitoring és kiértékelési eljárásnak, amelyek meglehetősen általános jellegűek, de ez egy láthatóan ésszerű megoldás, amelynek kidolgozása során megfelelő figyelmet szenteltek a projekt különböző fázisainak. Bár ahogy említettük, a sikermutatókat jól megfogalmazták, néhányat részletesebben is le lehetett volna írni. Bár az Egyetem szerepét pontosabban kellene leírni, a monitoringra és az értékelésre vonatkozó általános kutató és előkészítő munkát a pályázat erős és ígéretes részének tekinthetjük.

***Európai dimenzió***

Debrecen kulturális programját úgy dolgozták ki, hogy összhangban legyen az európai partnerekkel folytatott tapasztalatcserével és párbeszéddel, és úgy tekintsen a jövőbe, hogy közben a múltról se feledkezzen meg. Kiemeli a közös értékeket, a történelmet és az örökséget, miközben nagyra értékeli a helyi, a regionális és a kontinentális körülmények egyedi eltéréseit. A szlogenben is megfogalmazott megosztási folyamat azt az alapelvet fejezi ki, amelyre az európai dimenziót kell alapozni. A pályázati anyag a következő konkrét témákra tér ki: fenntarthatóság Európában, mobilitás és integráció, tolerancia és párbeszéd kultúrák és vallások között, illetve új jövőképek egy erősebb Európáról.

A „Hiányzó ikrek 2023” (ebben a projektben azon Egyesült Királyságbeli városok, akik tervezték, hogy jelentkeznek az Egyesült Királyságban a 2023-as EKF pályázatra, végül azonban visszaléptek az ország EU-ból történő kilépésre vonatkozó döntése miatt, ), Ukrajna, Georgia, Szerbia, valamint a 2024-es bosznia-hercegovinai jelöltek (Banja Luka és Mostar), illetve Norvégia (Bodø) az európai dimenzió erős elemeit jelentik.

A pályázati anyagban felsorolt projektek 90%-a megerősített nemzetközi partnerekkel rendelkezik, ami jelentős, nagyon pozitív ambíciót tükröző szám. A teljes pályázat egyik legerősebb eleme a határon túli partnerekkel és más EKF városokkal kialakított kapcsolatok. Mindamellett a testület véleménye szerint a nemzetközi szempontokat túlnyomórészt felülről lefelé szerveződő intézmények képviselik, a civil szervezetek szerepének megerősítése mindenképpen olyan aspektus, amelyet érdemes továbbfejleszteni. A helyi és nemzetközi közönség elérése nem tekinthető nagyon innovatívnak, de jó a dinamikája és az ismertetett stratégia is realisztikusnak tűnik. Az olyan projektek, mint a „Horizon Festival” (Horizont Fesztivál és a „Hights and Mountains” (Magasságok és Hegyek) potenciálisan jelentős közönséget vonhatnak be, és hagyományteremtők lehetnek.

***Kulturális és művészeti tartalom***

A program szerkezetét úgy alakították ki, hogy kiemelje a helyi fejlesztési stratégiákkal való kapcsolatot, a város átalakulását pedig egy nyitottabb és kultúra-orientált város irányába vigye. Ennek a célnak az elérése érdekében konkrét projekteket és példákat említenek, különösen a következőket: “The Missing Twins 2023”(Hiányzó Ikrek), “The Travelling Ox”(Az Utazó Ökör), “Horizon Festival”(Horizont Fesztivál), illetve kulturális fórumokat (“A Soul for Europe Debrecen Forum” (Lélek Európa Számára Debrecen Fórum), “The Future Academy” (A Jövő Akadémiája) stb.). Sok más projekt pedig olyan paraméterekkel rendelkezik, melyek révén nemzetközileg sikeressé válhatnak.

A pályázat hat olyan programterületet határoz meg, amelyek célja új horizontok megnyitása: Táj, Mobilitás, Tudás és know-how, Közösségek, Múlt és Jövő. A pályázat egyik erőssége a motiváció arra, hogy bevonják a versenytárs Győr és Veszprém városokat a pályázati anyagban szereplő egyik legfontosabb projekt megvalósításába is. A “Missing Twins 2023” projekt pedig jól reflektál az Egyesült Királyság polgárainak illetve az egész országnak a nehéz helyzetére. Egy érdekes alkotóházi program is a tervek között szerepel.

A program jól felépített, és számos erős projektet foglal magában minden területen, amelyek mélyen gyökereznek a helyi sajátosságokban. Bár különböző közönséget célozza meg, egy ilyen koncepció intenzívebben is tartalmazhatná az NGO szektort, és erőteljesebben kihasználhatná a város helyi jellegzetességeit, illetve jobban törekedhetne a gyengeségek orvoslására.

Emellett a programból hiányzik egy koherensebb művészi és kulturális jövőkép. Nincs olyan narratíva, amelyben megnyilvánulna az EKF projekttől elvárt fontos változás, a hat pillér pedig egy kicsit általános jellegű, és inkább témaként mutatják be őket. De ahogyan fentebb említettük, a programnak számos erőssége van, és olyan projekteket tartalmaz, amelyeket mindenképpen érdemes továbbvinni, az EKF pályázat eredményétől függetlenül.

A konkrét programprojektekre vonatkozó kiválasztási eljárást az elképzelés 2017-es felmerülésével kezdődően három szinten szervezték meg - a polgárokkal, a kultúra terén és egy konzultációs testület formájában - ami kiváló módja a részvétel biztosításának. Emellett a testület a mini támogatási programot is jó javaslatnak tekinti. Az egyik legnagyobb kihívásként azt írják le, hogyan lehet megtalálni az egyensúlyt az Európára való koncentrálás és a város kulturális életének a nemzetközisítése között, miközben nem feledkeznek meg azokról a helyi művészekről és szervezetekről sem, akik központi szerepet játszanak a város pezsgő kulturális életében. A testületnek ugyanakkor az volt az általános benyomása, hogy nem erősítették meg kellő mértékben a helyi kulturális közösség szerepét.

***Megvalósítási képesség***

A polgármester leírása szerint a város Csipkerózsika álmát alussza, és a bemutatójában megerősítette, hogy a pályázat - beleértve a város pénzügyi hozzájárulást is - rendelkezik a város fő politikai pártjainak a támogatásával, és hogy a város összességében készen áll a szemléletváltásra. Ennek megfelelően 2017. február 23-án valamennyi politikai párt és a Képviselőtestületben képviselt szervezet aláírt egy közös támogató nyilatkozatot. Hajdú-Bihar megye is támogatta Debrecen jelentkezését, a Városok-Falvak Szövetségével együtt.

Megfelelő kulturális infrastruktúra áll rendelkezésre a városban, emellett jelentős, de megvalósítható felújításokat is terveznek.

A pályázat nagyobbrészt a puha elemek javításával foglalkozik, melyek révén sokkal könnyebben valóra lehet váltani a megvalósítási képességre irányuló ambíciókat. A pályázat egy nagyszabású, de reális fejlesztési tervet mutat be.

A földrajzi elhelyezkedés – amit hátrányosnak tekinthetünk - nagyszabású, de megvalósítható célkitűzéssé változik, ami arra irányul, hogy a város egy határokon átnyúló központtá változzon, nem csak Magyarország északkeleti része, hanem a szomszédos országok számára is. A rendkívül erős közlekedési kapcsolatok miatt ez a terv technikai szempontból megvalósítható. A helyi szálláshelyek kínálata meghaladja a 7 000 ágyat, és mivel fejlesztik a szálláshelyi infrastruktúrát, ez az aspektus elégségesnek tűnik, továbbá azt mutatja, hogy az idegenforgalom bővül Debrecenben.

***Társadalmi kapcsolatok***

A civil szervezetek bevonása internetes konzultációk, ötletdobozok és az intézményi szektor képviselőivel való rendszeres találkozók útján, illetve az NGO koordinátor munkája révén, minden elemében megfelelő megközelítést jelent.

A polgárok bevonására irányuló terv jól felépített és azt részletesen ismertetik, a közösség feltérképezésétől a konzultációs folyamaton keresztül egészen addig, hogy a beadott pályázatot végrehajtandó projektekké fejlesztik.

Van néhány nagyon ígéretes projekt, mint a “Culture Taxi” (Kultúrtaxi), az “Inclusion and Resistance” (Befogadás és Ellenállás) vagy a “My Horizon” (Én Horizontom), amelyek sokat hozhatnak a társadalmi kapcsolatok terén. Az egyik megemlítendő erős elem a “Craft for Life” (Kézműves Élet) projekt, amely a roma közösségekben élő fiatal, tehetséges művészek támogatását célozza. Az eszköztár – amely olyan elemeket tartalmaz, mint a résztvevők által finanszírozott költségvetés, a mikro-támogatások vagy az iskolákkal együttműködő projektek – helyénvaló és ígéretes. A testület nagyra értékeli a debreceni csapatnak azokat a terveit, hogy fiatalokat vonjanak be, és tevékenységeket szervezzenek a különböző „hátrányos helyzetű” célcsoportok számára. Szintén kiemelendő valamennyi korosztály és a pályázatban szereplő célcsoportok digitális bevonása.

Ugyanakkor az egyik gyengébb alkotórész a közönségfejlesztésben nyilvánul meg, amely inkább az elérhetőségről és a nevelésről szól, mint a valódi szemléletváltásról. A közönségfejlesztési megközelítésből hiányoznak a stratégiai, strukturális és fenntartható elemek.

***Irányítás***

A működési kiadások fedezésére szolgáló javasolt költségvetés megduplázódott az előzetes kiválasztási fázishoz képest, jelenleg 40,3 millió euró, amelyből a város költségvetése 11,8 millió euróval, a kormányzati költségvetés 20 millió euróval, a Debreceni Egyetem 3 millió euróval, a magánszektor pedig 4 millió euróval járulna hozzá. Az országos jogszabályok miatt regionális hozzájárulás nem várható.

Az EU-s pénzforrásokra vonatkozó 1,5 millió eurós elvárás alacsonynak tekinthető. A Kreatív Európa programot a régió egyik fő kihívásaként azonosították és a kultúraváltás potenciális eszközeként említették. Több projektnél említenek Interreg finanszírozást is, ami Erasmus+ és más EU finanszírozási módokkal együtt szilárd alapot nyújt a kulturális projektek társfinanszírozásához.

A realisztikusnak tűnő forrásszerzési és szponzorálási stratégiát a korábbi EKF városok jó példái inspirálták. A csapat biztos abban, hogy a privát szférától várt nem csekély, mintegy 4 millió eurós összeget elő lehet teremteni.

Az Egyetem szerepét azonban világosabban kellene ismertetni. Egyfelől 3 millió euróval járulna hozzá a programokhoz (ami üdvözlendő), másfelől pedig a független értékelő és monitoring csapat partnerként jár el.

A város méltányos összeget, általában éves költségvetésének 11%-át költi kulturális tevékenységekre. Általánosságban a működési költségvetés jól elosztott az időzítés szempontjából és megoszlik a programok, a kommunikáció és a bérek között.

A Debrecen 2023 Non-Profit Kft. 2016 óta működik, a pályázati anyagban megadott szervezeti ábra tanúsága szerint a csapat és a többi kapcsolódó szervezet világos és átlátható struktúrában működik. Az előzetes kiválasztási szakaszhoz képest az EKF irányítási rendszerén sokat fejlesztettek. A szervezeti ábra emellett nyíltan bemutatja a projekt főbb gyengeségeit is, és világos útmutatást ad arról, hogy ezeket miként lehet kiküszöbölni. A művészeti testület és a projektvezetés szerepe azonban mindezzel együtt sem volt egyértelmű.

A projektnek megvan a kommunikációs és marketing stratégia, amely a “Sharing Horizons” (Horizontok Megosztása) szlogenen alapszik. Az egyik erősebb kommunikációs jellemző az, hogy Magyarországot a nyelveken és a digitális kommunikáción keresztül nyitnák meg (beleértve a VR, AR, stb. eszközeit), bevonva a helyi polgárokat, a környező területeket és más, a országokat, akik hatással vannak a kárpát-medencei országokra. Jó kiindulópontot jelentenek az olyan gyakorlati szempontok, mint a belső kommunikáció és annak a fontossága, hogy megfelelő együttműködést alakítsanak ki a helyi szolgáltatókkal (taxisok, éttermek, stb.). A marketing és a kommunikáció azonban túl konzervatív elképzelésekre épül, a “Horizontok Megosztása” narratíva pedig egy kicsit általános jellegű.

***Összefoglalás***

A testület úgy érezte, hogy az ajánlat megállja a helyét. Debrecen óriási javulást ért el a pályáztatási eljárás első fázisa óta. A projekt a helyes irányban indult el ahhoz, hogy meg tudjon felelni a kihívásoknak, amelyekkel a város szembesül. A program a városvezetés és a kulturális szektor közös jövőképe nyomán alakult ki.

Az európai dimenzióval kapcsolatos szándékok pozitívak, különösen, ami az EKF hálózattal folytatott interakciókat és a határokon átnyúló együttműködést illeti. A kapacitásbővítő program fenntartható örökséget fog felépíteni a kulturális menedzselés javítása útján. A javasolt művészeti programnak vannak erősebb és gyengébb elemei, de hiányzik belőle egy koherens művészeti jövőkép. Például a mobilitási program foglalkozhatna néhány kortárs kérdéssel, mint a migráció. A megvalósítási képesség és a társadalmi kapcsolatok egyaránt nagyon jó szinten vannak, a város pedig ezeket remélhetőleg fel fogja használni a jövőbeni fejlesztésekhez és a célként kitűzött szemléletváltáshoz.

**Győr**

Győr városa „FLOW” (ÁRAMLÁS) cím alatt nyújtotta be EKF jelentkezését, számos regionális partnerrel együtt.

A város kulturális profilja gazdag történelmi hagyományához kapcsolódik számos figyelemreméltó épületével, egyre növekvő idegenforgalommal, pezsgő, jól bejáratott intézményekkel rendelkező kulturális élettel és a közszféra, illetve az üzleti szektorok erős bevonásával.

Az „Áramlás” többrétegű koncepcióját természetes jelenségként írják le: áramlás, mint reális vagy virtuális lehetőség az információk továbbadására, és áramlás, mint egy pozitív filozófia legfontosabb koncepciója. Ez a narratíva az emberek áramlásán (háborúk és migráció), a pozitív filozófia áramlásán, melynek során egymást inspiráljuk, valamint az információk áramlásán alapszik, ami képessé tesz arra, hogy összegezzük és újrapozícionáljuk magunkat, de a természet, hangsúlyosan a folyók áramlásán is.

Az EKF program három fő stratégiai csomagot tartalmaz, melyek mindegyike négy kategóriára osztható fel, ezeket már jeleztük az előzetes kiválasztási szakaszban. A program valódi áramlást tükröz, nem merev, hanem a leírás szerint rugalmasan szerveződik.

A három fő programcsomag a következő: **WAY, CITY and DIALOGUE (ÚT**, **VÁROS** és **PÁRBESZÉD)**.

A pályázati anyag itt tekinthető meg: http://2023Györ.hu/home/

***Hozzájárulás a kulturális stratégiához***

Győr városa nemrégiben két stratégiát is elfogadott, egy Kulturális stratégiát a 2018-2029-es időszakra 2017 decemberében, és a Kreatív Győr stratégiát 2018 novemberében, melyek kölcsönösen támogatják egymást és biztosítják a város hosszú távú fejlődését. A kreatív stratégia egy olyan dokumentum, melynek célja a város helyzetének megerősítése, mint olyan hely, ahol az emberek szívesen élnek, és ahol a kreativitás és az innováció a mindennapi élet része. A város ezáltal nem csupán prosperáló gazdaságát és fejlett iparát kívánja támogatni, de oktatási, kulturális, szociális és művészeti intézményeit, a lakosság mindennapi életét és a legifjabb generáció jövőjét is. Ez a stratégia négy fő pillért határoz meg: a középosztály részvétele, a közösség, a kreativitás és a kisugárzás. Az említett stratégiák és az EKF projekt közötti kapcsolódások láthatók, mindamellett konkrétabban is meg lehetett volna őket jelölni, a vonatkozó sikermutatóikat pedig jobban meg kellett volna határozni.

Az EKF projekt kulturális, szociális, urbanisztikai és gazdasági hatásait röviden ismertetik, ugyanakkor ezekhez világos teljesítménymutatókat adnak meg. Jó megközelítés a siker definíciója, beleértve azt az elképzelést is, hogy a városlakók életük során fontos helynek tekintsék a városukat, és növekedjen európai öntudatunk.

A város egyike annak a 168 városnak, amelyet figyelemmel kísérnek az Európai Bizottság Kulturális és Kreatív Városok Figyelő (CCCM) rendszerében. Ezt a CCCM monitoring folyamatot fogják felhasználni az EKF értékelés alapjaként. Ami a kiértékelést és a monitoringot illeti, a pályázatban azt javasolják, hogy hozzanak létre két testületet, nevezetesen az Értékelő Testületet és a Nemzetközi Értékelői Kört, amelyekben az EKF projektekben jártas nemzetközi szakértők kapnának helyet. 2019és 2025 között kétévenként beszámolókat jelentetnének meg. A monitoring és értékelési eljárást meglehetősen ésszerűen írják le, de nem kellő részletezettséggel ahhoz, hogy konkrét értékelést lehessen készíteni sikermutatók s, a folyamat függetlensége és más kulcselemek szerint.

***Európai dimenzió***

Győr városa azt tervezi, hogy az „Áramlás” koncepció felhasználásával keres megoldásokat az európai integráció elmélyítésére és kibővítésére. Az egyik konkrét, az európai dimenziót kifejező projekt a már létező Öt Templom Fesztivál, amely azt példázza, hogyan lehet az építészeti örökséget tiszteletteljesen, de mégis jövőorientált módon felhasználni. Az elképzelés a zsidó-keresztény kultúra sztereotípiáinak megváltoztatása, és - a fesztiválon keresztül - lehetőség teremtés annak megvitatására, hogyan lehet mások kultúráját megismerni. Az európai dimenzió néhány másik erős eleme is megjelenik, különösen a zeneművészet terén.

A győri csapat mindezek mellett erős hajlandóságot és ambíciót mutatott a művészeti program partnereinek számát és minőségét illetően is. A művészeti intézmények, a filharmonikusok és az olyan ernyőszervezetek, mint a YOUROPE fontos szerepet játszanak a nemzetköziesedés folyamatában. A pályázati anyag olyan jól ismert zenészeket is megemlít a művészeti program gerincének részeként, mint Sasha Waltz, Fetsum Sebhat, a Transe Express Company és sokan mások. A szervezet számít a Tematikus utakra is, amelyeket művészi- és akciócsoportok vezetnének digitális, analóg vagy hagyományos módon, ami egy érdekes, de ugyanakkor meglehetősen erőforrás-igényes tevékenység. A többi EKF várossal közösen tervezett tevékenységeket konkrétan leírják, míg más típusú együttműködéseket absztraktabb módon, inkább általánosságban ismertetnek.

Az európai dimenziót sokkal jobban fejtették ki a bemutatón, mint a pályázati anyagban. Összességében a testület úgy érezte, hogy az európai dimenzióból hiányzott egy egyértelmű európai narratíva, amely túlmenne néhány ígéretes európai téma vagy projekt egyszerű megemlítésén, amelyek további fejlesztéseket igényelnének. A megemlített jó elképzelések ellenére a határon túli régiók, nevezetesen a szomszédos Ausztria és Szlovákia bevonását is kevéssé dolgozták ki.

***Kulturális és művészeti tartalom***

Az EKF program három fő stratégiai csomagot tartalmaz, melyek mindegyike négy kategóriára osztható fel. Ezeket már jeleztük az előzetes kiválasztási szakaszban.

A program szerkezetét nagyratörően, de nem átlátható módon alakították ki. A három fő programcsomag a következő: ÚT, VÁROS és PÁRBESZÉD.

Az ÚT programcsomag célja a Győrön keresztül haladó útvonalak bemutatása, amit a múltból a távoli jövőbe vezető tanulási folyamatként írnak le. A VÁROS programcsomag célja a gyümölcsöző párbeszédek és az együttgondolkodás ösztönzése kreatív fórumokon, megbízatásokon és alkalmakon keresztül. A PÁRBESZÉD programcsomag a tudás és az információk tiszta áramlását képviseli, célja pedig az, hogy segítsen a nemzeteknek és a közösségeknek abban, hogy tanuljanak egymástól, így közelebb kerüljenek a közös európai kultúránk megértéséhez.

A tematikus utak egy érdekes koncepció, amely összehozza a magyarországi és más országokban élő művészeket a közönséggel, mind az alternatív, mind pedig a nyilvános színtereken. Több kiállítási projekttel túrázzák végig Európa városait, amelyeknek vagy európai partnerek, vagy külföldön működő magyar kulturális intézetek adnának otthont, ami nagyon pozitív hatást gyakorolna a nemzetközi kapcsolatok fejlődésére és a magyar kultúra megismertetésére. A helyi közönségek és művészek részvétele közvetlenül a kreatív folyamatban egyértelműen pozitív elem. Például a nagyszabású kiállítás-áramlásnak Debrecen és Nürnberg között van egy világos víziója és dinamikája, emellett érdekes kommunikációs lehetőségeket kínál fel abban az esetben, ha jól összekapcsolják a digitális résszel. A testület nagyra értékeli a nagyszámú nemzetközi partner bevonására vonatkozó szándékot, bár a részvétel néhány esetben minden bizonnyal csak terv, konkrét intézkedések nélkül.

A VÁROS programcsomag Győr lakóinak mindenféle célcsoportja számára szól és kiterjed Győr kulturális, oktatási, szociális, roma és más intézményeire. A tervek szerint pályázati forrásokat gyűjtenének több projektre, melyek során felmérnék az egyes közösségek lakóhelyét és történetét. Vannak olyan mentorálási projektek is, amelyek keretében a győri születésű Roby Lakatos révén zenészeket helyeznek reflektorfénybe helyszínre hozva a cigányzenét a városban és azon kívül is. A nemzeti büszkeség, a részvétel és az örökség jól ötvöződik a „Signs in the city” (Jelek a városban) projektben, ahol zászlókat és molinókat használnak szimbólumként. A program számos érdekes workshopot tartalmaz.

A PÁRBESZÉD programcsomag 2023-ban eszmecseréket és vitákat fog generálni általánosságban a művészetek és a kultúra különböző ágaiban, amelyek keretrendszerek és fórumok létrehozását eredményezik. A 2023-as évet megelőző időszakban azonban a különböző célcsoportokra kiterjedő párbeszéd lesz a legfontosabb eleme annak, hogy Győr felkészüljön az Európa Kulturális Fővárosa program lebonyolítására. A fő projektek például a barokkhoz kapcsolódnak nem csupán hagyományos történelmi szempontból mutatják be a város történetének ezt a korszakát, hanem mint inspirációt a jövőbeni technológiai fejlődéshez. Ennek során különböző projektekre kerül sor, ahol lesznek mini konferenciák, kerteket bemutató séták, gyaloghintós versenyek és a “Barock” nevet viselő rock fesztivál. Mindezeken felül még ezen a programterületen egy kortárs művészeti fesztivál, zenei fesztiválok, egy színházi fesztivál és még számos projekt szerepel.

A testület véleménye szerint a programkoncepciónak van egy bizonyos dinamikája, és potenciálisan elérheti az európai célközönségeket. Másrészt a történelmi elemek jobban ki dolgozottak, viszont az erősebb attrakciók vagy a meglepő zászlóshajó-projektek hiányoznak a programból.

***Megvalósítási képesség***

Az EKF projektet egyértelműen támogatja a polgármester, és rendelkezik a város minden jelentősebb politikai pártjának egyhangú támogatásával is. A pályázat a nemzeti fejlesztési stratégiákhoz is kapcsolódik. Sopron, Dunaszerdahely és más városok polgármesterei is kifejezték támogatásukat Győr pályázatához. Az üzleti és az oktatási szektor is támogatja a jelöltséget.

A város kulturális infrastruktúrájának jelenlegi helyzete pozitív, amint az a szándék is, hogy decentralizálást hajtsanak végre a belvárostól a külvárosokig. Az ifjúsági közösségi terek, az új találkozóhelyek, a Design Inkubációs Központ és más beruházási projektek nagyon ígéretes elemeket jelentenek, amelyeket a város által a szükségletekről és az elvárásokról elvégzett elemzés eredményezett. A közlekedés és az akadálymentesítés nagyon magas színvonalú. A szálláshely-kapacitások és a vendégéjszakák számának a növekedése nagyon stabil alapot ad a kulturális turizmus jövőbeni fejlődéséhez.

Az egyik leginkább szem előtt lévő és érdekes beruházás a Rendezvénypark és a Fesztivál Fogadó. Ezeknek a helyszíneknek az a célja, hogy Győrött egy új, fiatalos és kreatív belvárosi alternatívát teremtsenek. Annak ellenére, hogy a kiindulópontot nagyon jól eltalálták, a projektből hiányzik egy világosabban megfogalmazott megvalósíthatósági és fenntarthatósági stratégia.

***Társadalmi kapcsolatok***

A társadalmi kapcsolatok stratégia jó szándékot mutat, a pályázat leírása szerint a helyi lakosokat bevonták Győr jövőjének közös kidolgozásába. A helyi kulturális szektor részvétele heti megbeszélésekkel és a program javaslatokra adott visszacsatolással szintén pozitív megközelítés. Ugyanakkor a struktúra és a szisztematikus megközelítés nem rajzolódik ki elég élesen a pályázati anyagban adott leírásból, ellentétben a bemutatóval, ami rendkívül élénk volt, sugárzott belőle az energia és a pozitív elkötelezettség.

***Irányítás***

A működési kiadások fedezésére szolgáló javasolt költségvetés 25 millió euró, amiből 9,6 millió euró a városi költségvetésből, 8 millió euró Magyarország Kormányától, 4,8 millió euró az EU-tól, 2,5 millió euró pedig a magánszektorból származna. A nemzeti jogszabályok miatt regionális hozzájárulás nem várható. Győr meglehetősen nagyszabású célokat vázolt fel, ami a várt, 4,8 millió euró összegű EU-finanszírozást illeti (nem számítva a Melina Mercouri-díjat). Általánosságban a működési költségvetéseket jól osztották fel mind az időzítés, mind a tartalom tekintetében.

A stratégia és az EU-finanszírozást célzó konkrét projektek ésszerűek és azokat jól mutatták be. Másrészről a magánszektortól várt támogatások összegyűjtésének stratégiája meglehetősen általános szinten mozog.

A pályázati anyagban megadott szervezeti felépítés jó áttekintést ad az irányítási struktúráról. A beosztásokat részletesen ismertetik, kiemelve a művészeti igazgató függetlenségét, ami pozitív elem.

A város erősségeit és gyengeségeit nagyon őszintén feltárják, amit nagyra értékelünk. A kommunikációs és marketing stratégia megfelelő egy kissé módosított szlogennel: „We are the flow” (Mi vagyunk az áramlás). Ennek ellenére a kommunikációnak és marketingnek szentelt fejezetek nagyon teoretikusak, a célcsoportok és a sikermutatók meghatározása rendkívül elnagyolt. Emiatt a kommunikációs stratégia meglehetősen általános, és hiányzik belőle egy világos és európai narratíva.

***Összefoglalás***

Győr városa erős pályázati anyagot készített. Összességében a testület úgy érezte, hogy a pályázat inkább a meglévő (hagyományos) kulturális agenda fejlesztésében volt erősebb, mint egy radikális előretekintő lépésben vagy egy kortárs művészeti kínálat kialakításában. Az európai dimenziót megfelelően ültették át a programba, és megvan benne a potenciál arra, hogy növeljék a város nemzetközi profilját. A program megfelel a város és partnerei azon ambíciójának, hogy erősítsék a város fejlődését, azonban egy EFK-nek arra kell törekednie, hogy jelentősen fejlessze a kulturális és kreatív szektorokat helyi szinten, melynek során egyértelmű kulturális, kreatív és társadalmi eredményeket fogalmaznak meg európai szinten is. A regionális partnerek bevonása egyike a pályázat legfőbb erősségeinek.

A testület észrevette a szóbeli bemutató és az írott pályázati anyag közötti egyensúlytalanságot. Bár az Áramlás koncepcióját rugalmas folyamatként írják le, a bemutatóból hiányzott az egyértelmű vezetés és a pályázati anyaggal való konzisztencia. Végezetül, a projekt társadalmi kapcsolatokkal, kommunikációval és marketinggel foglalkozó részei több konkrét lépést és további fejlesztést érdemeltek volna.

A testület szeretné kiemelni, hogy nagyra becsüli a bemutató során megnyilvánult energiát és csapatszellemet, és reméli, hogy a győri kulturális szektor energiáját a jövőben fel lehet használni a város szociális és kulturális fejlesztésében.

**Veszprém**

A pályázati anyag szerint Veszprém Magyarország tizenhatodik legnagyobb városa. A 20. században, mikor Magyarország egy totalitárius rendszer befolyása alatt állt, a balatoni régió a Nyugat és a Kelet találkozóhelyének számított.

Veszprém nagy múltú város, kiváló ételekkel, borokkal és fesztiválokkal, főként a nyári időszakban. A régióban a kultúra inkább idegenforgalmi terméknek számít. Problémát jelent azonban a városnak, hogy a nyári hétvégeken megnyilvánuló kulturális kiválóságot a kreativitás motorjává és az inspiráció forrásává alakítsa át, az egész év során elérhetővé téve azokat a helyiek számára. Ezen a területen az EKF nagyon hasznosnak bizonyulhat.

A pályázatot az előválogatási szakaszban “BEYOND” (TÚLLÉPNI) cím alatt mutatták be. A programot Veszprém városa (mint vezető) és a Balaton régió együttesen szervezik meg. Utóbbi a védett Natura 2000 területekkel és UNESCO Geoparkokkal, valamint UNESCO Világörökségi Listájára jelölt tájaival járul hozzá a projekthez. A pályázati anyag arra törekszik, hogy az EKF évre és azon túlra is egy mindenféle típusú és méretű kulturális szereplőkből álló, fenntartható hálózatot építsen ki.

A pályázati anyag a http://2023Veszprém.hu/en/ oldalon érhető el.

***Hozzájárulás a kulturális stratégiához***

Veszprém Város Képviselőtestülete 2017 decemberében hivatalosan jóváhagyta a 2018-2030-ra vonatkozó kulturális stratégiát . A stratégia a várost érintő fő kihívásokat ismerteti a kultúra terén, valamint az EKF projekthez történő kapcsolódás vonatkozásában. Vezérelvük a dizájnvezérelt város koncepciója, vagyis új eszköztár létrehozása a dizájnvezérelt gondolkodásmód alapján. Fellelhető továbbá a 2019-re és 2020-ra vonatkozó stratégiai jövőkép és kísérleti projektek sorozata.

Egyik fő erősségüket az erős regionális kulturális együttműködési tervek jelentik, melyeket egy olyan újfajta kulturális egyezségbe foglaltak, amely egy közös tulajdonú program rendezését szolgálja. Az EKF irányító szerve a Veszprém-Balaton 2023 Zrt. és az újonnan megalakítandó Balaton Kulturális Tanács égisze alatt dolgozik majd össze, ami a tervek szerint a program befejezése utáni is folytatódni fog.

A stratégia hangsúlyozza, hogy alaposabban meg kell ismerni a helyi közönséget - nem csupán új közönséget kell behozni, hanem a meglévőeket is meg kell ismerni, és megtudni, milyen elvárásaik vannak. Ezen kívül a kulturális stratégia meghatározza azokat a kulturális, társadalmi, gazdasági, ökológiai és urbanisztikai hatásokat, amelyek nagyratörő, ugyanakkor mértéktartó és realista módon kíván elérni.

A pályázat különféle monitoring szakaszokat tervez olyan főbb mérföldkövekkel, amelyeket az EKF év előtt (2019, 2021), alatt (2023) és után (2024) is alkalmaznának. A pályázati anyag jó eredménymutatók listáját tartalmazza, de nem határozza meg a célokat konkrét és mérhető módon . A kiértékelési programot a Monitoring és Értékelő Központ (MÉK) fogja végezni, amely az Európa Kulturális Fővárosa csapat mellett alakul meg. A Központ elemzéseket és kutatásokat fog végezni, valamint biztosítja az irányítás folyamata során a partnerek közti koordinációt. A MÉK tagjai: a Pannon Egyetem karai (Gazdaságtudományi Kar, Modern Filológiai és Társadalomtudományi Kar), Focus Group Lab (Pannon Egyetem) és egy magán kutatóvállalat. A testület szerint, ha jól kezelik, ez egy sikeres modell lehet, hasonlóan azokhoz, amelyeket korábban az Európa Kulturális Fővárosa programok esetében alkalmaztak.

***Európai dimenzió***

A kommunista korszak alatt a Balaton azon kevés helyszínek egyike volt, ahol Kelet- és Nyugat-Európa lakói találkozhattak egymással. Veszprém 2023 ezt a háttért felhasználva kívánja feltenni azokat a kérdéseket, amelyek a mai Európát is foglalkoztatják, mint például: Hogyan hozhatnának létre egy olyan találkozási teret, ahol az emberek túlléphetnének azokon a mérgező vitákon, amik láthatóan uralják az európai közbeszédet? Hogyan válhatna a feszültségből játék? Hogyan nyithat meg új távlatokat az ellentmondások és konfliktusok feltárása? A vitatémák közt szerepel többek között a kényszerű és önkéntes elvándorlás, a vidéki területek új szerepe, amelyek egyaránt nagyon egyértelmű európai dimenzióval rendelkeznek. Vannak nagyon ígéretes projektek, mint pl. a “Republic of Freedom” (Szabadság Köztársaság), amely válaszokat adhat, illetve megerősítheti vagy helyreállíthatja Magyarország – és Veszprém – jelenlegi helyzetét, mint Európa és az Európai Unió szerves részei. A külföldön élő magyarok meghívása szintén ígéretes elképzelés, amely még érdekesebbé válik, ha összekapcsolják személyes történeteikkel, megvitatva azokat az okokat, amelyek az ország elhagyása mellett szóltak.

Szintén pozitív elem , hogy kapcsolatot ápolnak az Egyesült Királyság 2023-as jelöltjeivel, Leeds-szel és Milton Keynes-szel, aminek világos az európai dimenziója. A testület szerint, bár elég általánosan írják le az együttműködést a többi EKF várossal, mindenképpen jelen vannak pozitív dinamikák és ebben a szakaszban a kapcsolatok száma több mint elégséges.

***Kulturális és művészeti tartalom***

A Veszprém 2023 művészeti víziója a közösségekbe történő befektetésről és olyan új struktúrák kiépítéséről szól, melyek révén a térség új kulturális találkozóhellyé válhat a Balaton régió és Európa érdekében. A jól felépített program három alappilléren nyugszik. Minden pillér a TÚLLÉPNI koncepcióját hivatott értelmezni olyan módokon, amelyek az általános jövőkép egyes aspektusaival foglalkoznak.

A „TRACK CHANGE” (LÉPÉSVÁLTÁS) a város jövőképének a kialakításáról szól. Túllépni azon az úton, amelyen a város most haladannyit jelent, hogy lépéseket teszünk egy új arculatú Veszprém felé Európán belül. A nagyszabású cél az, hogy új irányokat jelöljünk ki a helyi, hagyományos kulturális erősségek számára a zene és az előadó művészet terén, és ezzel Veszprémet végleg az európai színtérre helyezzük.

A balatoni régióban nagy hagyománya van a zenei és táncfesztiváloknak. A “Soundscape” (Hangzás), “Just Dance” (Táncolj!) és a „Metamorphosis of a troll” (Egy troll metamorfózisa) projekt és még számos más projekt rendkívül érdekesnek ígérkezik. A pályázatban szereplő nemzetközi művészek és partnerek listája nagyon ígéretes és a kulturális minőséget mutatja.

Az „EXPOSURE” (SZEMBESÍTÉS) új párbeszédet kezdeményez. Felhasználja a régió egyedi történetét arra, hogy kultúrák és eszmék találkozóhelyeként szolgáljon, teret tudjon adni a „más“ megközelítésnek – a különbözőség fogalmának, ami kihívást jelent a homogén régiók számára. Erőteljes elképzelésként szerepel a komphajók igénybevétele és a víz színpadként való használata, valamint egy 10 napos fellépéssorozat, amely nemzetközi művészi közreműködésével valósulna meg, központi témái pedig a migráció, az utazás és a mozgás (továbblépés) lennének.

Veszprém nemzetközi kulturális tevékenységeket is megvalósítana, például Afrikához kapcsolódva. Az Európa Kulturális Fővárosai és más kontinensek kulturális kifejezési formái közötti együttműködés önmagában jó és indokolt megközelítést jelent. A tervezett projektben azonban szerepel többek között az afrikai zenészek fellépése is („Kora, Dzsembé és az elefánt trombitája“) a helyi állatkertben, amiből hiányzik az interkulturális megértés, ezért teljes felülvizsgálatot igényel.

A „BEYOND CHARM AND ISOLATION” (BÁJON ÉS ELSZIGETELTSÉGEN TÚL) pillér az elnéptelenedő vidék negatív trendjeire reflektál , ami Európában gyakori jelenség. Ez a programcsomag több erőteljes, a megnyíláshoz köthető elemmel rendelkezik. A téli időszakban a strandon megrendezendő záró rendezvény egy olyan projekt, amit, ha jól megszerveznek, az egész évre szimbolikussá válhat.

Általánosságban elmondható, hogy a program nagyon jól felépített, új, friss energiát hoz létre, valamint bevonja a helyi kulturális színhelyeket, ami nagyon fontos alapja egy sikeres Európa Kulturális Fővárosa programnak (de annak egyik fő kihívását is jelenti). Az interkulturális érzékenységgel többet kell foglalkozni. Azonban hiába nyilvánvaló a pályázati anyagból, hogy a nyári főszezont a csendesebb évszakokra is ki akarják terjeszteni, még mindig szükség van néhány hosszú távú projekt kidolgozására, amelyek képesek nagyobb közönséget vonzani.

***Megvalósítási képesség***

A polgármester a bemutató során megerősítette, hogy a pályázati anyag, amely a város pénzügyi hozzájárulását is tartalmazza, a város összes nagy politikai pártjának feltétlen támogatását élvezi, és hogy a város készen áll a változásra. A környező városok és a régió támogatása is világosan látható.

A megvalósítási képesség egyik fő záloga a pályázati anyagot összeállító csapat, amelyből kitűnik a kreativitás és egy jó adag egészséges önbizalom.

A városban és a régióban jelenleg rendelkezésre álló kulturális infrastruktúra a pályázati anyagban említett beruházásoknak több mint szilárd talajt képes nyújtani a régió hosszú távú kulturális fejlődése érdekében. A testületemlékezteti a várost, hogy az infrastrukturális projektekért közvetlenül a város felel, nem az Európa Kulturális Fővárosa csapata. Mivel Veszprém városa a projektek egy jó részét 2022-re és 2023-ra ütemezte, a városnak stratégiai tervet kell készítenie arra az esetre, ha változna az ütemterv, a helyszín, a befogadóképesség, vagy alternatív terveket kell kidolgoznia ezekre az eshetőségekre.

A kreatív iparágak a tervezés korai fázisában vannak, de a pályázat pozitív dinamikákat tartalmaz, és stratégiai módon közelíti meg a fejlődés kérdését ebben a tekintetben.

A szálláshely-kapacitás és a tömegközlekedés is képes megbirkózni jelentős tömegekkel.

***Társadalmi kapcsolatok***

A testület értékeli, hogy a pályázati anyag tükrözi a polgárok nézőpontját is, hiszen átfogó felmérés készült Veszprémben és a régióban a kulturális környezet kivizsgálásaként.

A részvétel nagyon fontos érték egy EKF programban, a pályázati anyag pedig egyértelműen mutatja a közösségi és kulturális szereplők bevonását és magas szintű motivációját. Ezt a mutatja a program hozzáférhetőségére és befogadására összpontosító, az európai dimenzióval finoman összekapcsolt hangsúly.

A közönség kialakítására vonatkozó célok, alapelvek és ötletek világosak, ígéretesek, és összhangban állnak a projekt küldetésével. A testület értékeli, hogy helyi akciócsoportok közvetítő szerepben fognak működni, illetve az inklúzióra, a valódi, hosszú távú helyi hatások kiváltására fognak hangsúlyt helyezni. A négy célterület meghatározása az egész megközelítést megvalósíthatóvá, konkréttá teszi, amit érdekes lesz megfigyelni és a jövőben elterjeszteni. A tény, hogy Veszprém városát a Magyar Turisztikai Ügynökség várhatóan „családbarát idegenforgalmi célpont“ mintavárosnak választja ki, további lehetőségek teremthet az európai szintű hatások kiváltására.

***Irányítás***

A javasolt költségvetés szerint a működési kiadások 31,7 millió eurót tesznek ki, ebből 11,1 milliót a város költségvetéséből fedeznének, 12,7 milliót a magyar kormány biztosítana, a régió más önkormányzatai 2,8 millióval, az EU (nem számítva a Melina Mercoui-díjat) 1,2 millióval, a magánszektor pedig 3,8 millió euróval járulna hozzá a projekthez.

Veszprém városa úgy döntött, hogy inkább egy szerényebb összeget célozna meg az EU-források terén, így 1,2 millió eurót igényelnének. Önmagában véve nagyon érdekes elképzelés, hogy létrehoznának egy kifejezetten az EKF-projektre szakosodott pályázati csapatot, amely minden, a program szempontjából releváns EU-s pályázati lehetőségre jelentkezne annak érdekében, hogy valamennyi partner számára megkönnyítse az EU-forrásokhoz való hozzáférést. Azonban a program partnerei számára megfelelő kapacitásbővítő programot kell biztosítani annak érdekében, hogy társfinanszírozással valósulhassanak meg a projektek, főleg, ha ezeket az EU strukturális alapjaiból finanszírozzák.

Általánosságban a működési költségvetéseket jól osztották fel mind az időzítés, mind a tartalom tekintetében.

Az EKF irányításán az előválogatási szakasz óta sokat fejlesztettek. A testület álláspontja, , hogy a vezetési struktúra az EKF jó gyakorlatán alapul, illetve a személyzet szervezeti felépítése, a foglalkoztatás ütemtervével és a toborzás leírásával szintén jól kidolgozott.

A kommunikációs tervek innovatív elképzeléseket is tartalmaznak. A marketingért és kommunikációért felelős csapatnak azonban feladja a leckét az, hogy az angol “BEYOND” szónak nincs pontos megfelelője a magyar nyelvben. A pályázati anyag megfelelő hátteret nyújt a brandhez és a célcsoportokhoz, a marketing- és kommunikációs stratégia pedig tovább építhet erre az alapra.

***Összefoglalás***

A testület úgy érzi, hogy a pályázati anyag rendkívül professzionális, amit tovább erősített a jól kidolgozott, lelkes bemutató. A programot a városvezetés és a helyi kulturális szektor közös jövőképe nyomán dolgozták ki. A regionális megközelítés nagyon ambiciózus és ígéretes, és potenciálisan erős örökséget hagyhat egy jövőbeni innovatív közös regionális irányítási rendszer formájában. Az európai dimenzióval kapcsolatos szándékok pozitívak, különösen, ami az európai kulturális hálózatokkal, az EKF városokkal és más, a kontinens minden részén található partnerekkel folytatandó interakciókat illeti. A kapacitásbővítő program fenntartható örökséget hagy maga után, egy jobb kultúra-irányító rendszer formájában. A javasolt művészeti program erős, de minden elemében számba kellene vennie az interkulturális kontextust is. A testület nagyra értékeli azt a tervet, hogy néhány projektet 2019 és 2022 között kívánnak lebonyolítani. Ez nem csak lendületet teremt, de egy hosszabb távon fenntartható örökséghez is elvezet a kulturális stratégiának megfelelően. A testület véleménye szerint a balatoni régió kiváló házigazdája lehet EKF projektnek, és az egész ország számára erősítheti az európai integrációt és az európai értékek érvényesülését.

**A testület döntése**

A testület előtt három különböző pályázatot mutatott be három különböző város, melyek mindegyike sajátos kihívásokkal néz szembe, és egyedileg értelmezi az EKF kritériumokat. A pályázatoknak számos erősségük volt, de voltak gyengeségeik is. A testület a Határozatnak megfelelően kifejezetten az EKF évre tervezett programokat vizsgálta.

A bemutatók után a testület a hat kritérium alapján megvitatta az egyes városok érdemeit, majd a végső megbeszélés során a pályázatokat egymással szemben mérlegelték.

A testület mindegyik tagja a kritériumok saját értelmezését mérlegelte a három pályázati anyag, a bemutatók, a kérdések és válaszok fényében, amihez figyelembe vették a látogatásokról adott visszajelzéseket is.

Mind a három város kapott szavazatokat, de a testület már az első körben egyetértésre jutott a nyertes pályázóról.

Ennek megfelelően a testület azt javasolja, hogy a Minisztérium **Veszprém** városát jelölje ki Magyarország Európa Kulturális Fővárosának 2023-ban.

**Kijelölés**

Ezt a beszámolót megküldték a Minisztériumnak és az Európai Bizottságnak. A jelentést mindkét intézmény meg fogja jelentetni saját weboldalán. A Határozat 11. cikkének megfelelően a Minisztérium Veszprém városát jelöli ki Magyarországon az EKF címre 2023-ban ezen beszámoló alapján. Ezt követően a Minisztérium tájékoztatja az Európai Parlamentet, a Tanácsot, a Bizottságot és a Régiók Bizottságát. Ezzel a hivatalos kijelöléssel Veszprém jogosulttá válik az „Európa Kulturális Fővárosa 2023” cím viselésére.

**A Melina Mercouri-díj**

A testület azt javasolja, hogy az Európai Bizottság a Melina Mercouri-díjat a kijelölt városnak ítélje oda. Az 1,5 millió eurós díj kifizetését azonban a Határozat 14. cikkének megfelelően 2023-ig halasztják el. A kifizetés feltételes. Az EKF szakértői testület további ajánlást fog tenni az Európai Bizottság részére 2022-ben a monitoring folyamat végén arról, hogy megtörténjen-e a kifizetés.

A kifizetés feltételei az alábbiak (14. cikk):

* Az EKF eleget tesz a pályázatában vállalt kötelezettségeinek;
* Megfelel a kritériumoknak;
* Figyelembe veszi a kiválasztási- és monitoring jelentésekben foglalt ajánlásokat;
* Nem történt jelentős változás a pályázati anyagban bemutatott programban és stratégiában;
* A költségvetést olyan szinten tartották, amely a pályázattal összhangban lehetővé teszi a magas színvonalú program megvalósítását;
* Kellően tiszteletben tartották a művészeti csapat függetlenségét;
* Az európai dimenzió megfelelően hangsúlyos maradt a program végleges változatában;
* A marketing és kommunikációs stratégia és anyag egyértelműen tükrözi, hogy egy európai uniós intézkedésről van szó.
* A monitoring és értékelési tervek is elkészültek.

**Az EKF jó hírneve**

Az EKF címet elnyerő városokra jelentős nemzetközi figyelem irányul már a kiválasztási ajánlás időpontjától kezdve, ami megmarad jóval az EKF év vége után is. A város felelős azért, hogy a cím korábbi és jövőbeni viselőinek a javára fenntartsa az EKF brand jó hírét. A városok vezetésének tudnia kell, hogy a meghozott döntések (és nem csak a kulturális szektorban) olyan mértékben keltik fel a hivatalos és a közösségi média figyelmét, amelynek a kezeléséhez nincsenek hozzászokva. Mindez egy különleges, új nézőpontot ad a városi döntéshozatalhoz, ami nagyon sok kérdést érint, messze túllépve a kultúra kérdéskörét.

**A monitoring fázis**

Az EKF a kijelölése után belép a „Monitoring fázisba” (a Határozat 13. cikke alapján). Az Európai Bizottság felügyelete alatt a testület közösen dolgozik az EKF-fel annak érdekében, hogy biztosítsa az EKF brand minőségét, és hogy tanácsokkal és tapasztalatokkal is szolgáljon.

A végső kiválasztás során a **pályázati anyag** *de facto* szerződéssé válik a kijelölt város és a Szakértői Testület, a Minisztérium, az Európai Bizottság illetve a város polgárai között. A pályázati anyag jelentős szerepet játszik a Melina Mercouri-díj kifizetésében. A testület elvárja, hogy mind az előkészítési fázisban, mind pedig az EKF év folyamán szorosan kövessék a pályázatban foglaltakat. Minden jelentősebb eltérést – még mielőtt életbe lépnének a változtatások – a pályázatban foglaltakhoz képest egyeztetni kell a testülettel a Bizottságon keresztül..

Három formális monitoring ellenőrzési pont van (normál esetben 2019 ősze, 2021 közepe és 2022 ősze) amikor az EKF találkozik a testülettel. Az egyes találkozók előtt az Európai Bizottság a testület nevében felkéri az EKF-et, hogy készítsen előrehaladási jelentést. A Bizottság a testülettel történt konzultációt követően jelezni fogja, mely területekre kell konkrétan kitérni a jelentésekben.

Emellett a testület az Európai Bizottság egyetértésével úgy is dönthet, hogy ellátogat az adott városba az előrehaladás felmérése érdekében.

A testület jelentését mindhárom megbeszélésről közzé kell tenni a Bizottság weboldalán. Az átláthatóság érdekében az EKF úgy is dönthet, hogy saját előrehaladási jelentéseket tesz közzé.

**A testület ajánlásai**

A kijelölt EKF most egy átmeneti időszakba lép – a pályázati kampányoláshoz igazított működésből a formálisabb EKF teljesítési struktúrába –, ami független a helyi városvezetéstől. A testület elvárja, hogy Veszprém a többi magyar várossal – különösen Debrecennel és Győrrel – együttműködést alakítson kit. A 2023-as magyarországi EKF olyan nemzeti lehetőséget jelent, amely nemzetközi szinten nemcsak Veszprém, hanem az egész ország megítélésére hatással lesz.

A testület 2019 őszén beadandó első előrehaladási jelentéstől azt várja, hogy figyelembe veszi a pályázati anyag értékelésekor megfogalmazott észrevételeket és javaslatokat, valamint az alábbi ajánlásokat.

Az ajánlások a javasolt program tartalmára vonatkoznak:

***Kulturális stratégia***

* Folytassák a kulturális stratégia végrehajtásával kapcsolatos munkát, és tegyenek további intézkedéseket az egyes szakpolitikai területek (kultúra / városfejlesztés / innováció és kreatív iparágak) integrációja érdekében. Az átláthatóság érdekében minden dokumentumot tegyenek közzé.
* Építsenek ki a kulturális szektor és a városvezetés alkalmazottai között szorosabb kapcsolatot mindkét fél bevonásával a kapacitásépítésbe; továbbá biztosítsák a hosszú távra szóló kapcsolatok kiépítését a kulturális, gazdasági és szociális szektorok között a városban.
* Az EKF 2023 hatásvizsgálat részletezi a monitoring taktikákat, meghatározza a kiindulási adatokat, és kísérletet tesz az első konkrét célok felvázolására. Gondoskodjanak róla, hogy a kulcsmutatók tartalmazzák az európai információs forrásokat, mint például az Eurostatot.
* Dolgozzanak ki a kulturális és kreatív iparágak (KKI) fejlesztését támogató stratégiákat / terveket valamennyi érintett bevonásával: a városi önkormányzat, az egyetem, a vállalkozások és az adott szektorban tevékenykedő szakemberek bevonásával.

***Európai dimenzió***

* Helyezzenek nagyobb hangsúlyt az aktuális európai kérdésekre.
* Biztosítsák és fejlesszék az Európa kulturális sokszínűségére irányuló tevékenységet, a kultúrák közötti párbeszédet, valamint az európai polgárok közötti kölcsönös megértés erősítését előmozdító tevékenységek terjedelmét és minőségét, kiemelve az európai kultúrák, az örökség és a történelem, valamint az európai integráció és a jelenlegi európai témák közös vonatkozásait.
* Erősítsék meg az együttműködést és a kommunikációt Közép–Európán túlmenően, és mozdítsák elő azokat az intézkedéseket, melyek Európa más részei érdeklődésének felkeltését szolgálják.

***Kulturális és művészeti tartalom***

* A regionális “tó” koncepció egyedi, ugyanakkor nagy igényeket támaszt. Folytassanak nyílt, átlátható és szakszerű kommunikációt több regionális programpartnerrel egy nagy Balaton munkacsoport felállítása érdekében.
* Gondoskodjanak az afrikai zenéről és hangszerekről szóló téma teljes átdolgozásáról, figyelembe véve az afrikai zenei előadások és hangszerek kiváló minőségét, az interkulturális összefüggéseket és a fenntartható interkontinentális kulturális kapcsolatokat Afrika és Európa között.
* Erősítsék meg az innovatív, kísérleti és digitális programelemeket annak érdekében, hogy az EKF 2023 megfeleljen a 21. század követelményeinek.
* Gondoskodjanak a nyári főszezonon kívüli programok továbbfejlesztéséről.

***Megvalósítási képesség***

* Gondoskodjanak az EKF megvalósítását érintő városfejlesztési terveket továbbfinomításáról. A Veszprém 2023 csapat világos információkkal rendelkezik arról, hogyan halad ezeknek a projekteknek a megvalósítása.
* A régióba irányuló közlekedés kérdése nem tartozik a legkönnyebbek közé, ezért mindenképpen kössenek pontos megállapodásokat mind a helyi, mind a nemzeti közlekedési társaságokkal, hogy időben fel tudjanak készülni a látogatókra.
* A szálláshelyi kapacitások elegendők. Biztosítsanak ésszerű árazási politikát (potenciálisan programcsomagokkal), hogy a turistákat a főszezonon kívül is látogatásra ösztönözzék.

***Társadalmi kapcsolatok***

* Végezzenek további munkát a társadalmi innováció és a közösség teljes bevonása érdekében.
* Dolgozzanak ki EKF közönségfejlesztési stratégiákat és terveket.
* Fejlesszék tovább a fiatal generáció bevonását (az egyetemekkel és az iskolákkal folytatott formális együttműködésen túlmenően), hogy minél szélesebb kört érintsen.
* A kreatív iparágak nemcsak a gazdaság motorjaként vegyék számba, hanem abban a tekintetben is, hogy legyenek képesek a fiatalokat vidéki területeken történő letelepedésre ösztönözni.

***Irányítás***

* A Veszprém 2023 szervezet regisztrációjáról és szabályairól szóló információk legyenek nyilvánosan elérhetők.
* Egyértelműen határozzák meg a stratégiai területek / helyszínek tulajdonjogát és adjanak világos tájékoztatást arról, hogy mit fognak integrálni, és mi lesz az, ami nem kerül be a programba.
* Fejlesszék és hozzák nyilvánosságra a TÚLLÉPNI koncepció stratégiáit és szerzői jogi kérdéseit, beleértve a kapcsolódó kereskedelmi árukat és szolgáltatásokat.
* A kommunikációs üzenetet (beleértve az európai dimenziót is) világosan fogalmazzák meg annak érdekében, hogy azt az EKF csapat és más érintettek is felhasználhassák.

A pályázati anyag számos intézkedés megtételét irányozza elő 2019-ben és 2020-ban – ezeket az időkereteket be kell tartani. A tapasztalatok azt mutatják, hogy a sikeres EKF-ek a kiválasztás utáni első évet arra használják fel, hogy létrehozzák az összes **irányítási, vezetési és adminisztrációs struktúrát és rendszert.** Ezt az alapvető szerepet a projekt első szakaszával párhuzamosan kell működtetni 2019-2020-ban. Az ebben a részben található ajánlások a korábbi EKF-ek tapasztalatain alapulnak.

A testület a következőket várja el:

* A Veszprém 2023 szervezet Felügyelő Bizottsága, Igazgatósága és személyzete közötti kapcsolat nyilvánosan elérhető módon legyen egyértelműen meghatározva.
* Az Igazgatóság tagjai legyenek tudatában annak, hogy a szerepük stratégiai, nem végrehajtó jellegű, a feladatuk az intézkedések megkönnyítése, a projekt nagykövetként történő képviselete, továbbá pénzügyi felelősséget is viselnek. Az az elvárás, hogy a politikusok és a politikai kinevezettek az Igazgatóságban kisebbséget alkossanak. Az Igazgatóság tagjai külön is felelősek azért, hogy az örökség jellegű célokra koncentráljanak.
* A vezető tisztségviselőket nyitott pályázatok útján válasszák ki.
* Az Igazgatóság hozzájárulásával a Főigazgató adja ki a Veszprém 2023 szervezet pénzügyi szabályozását:
  + Nevezzenek ki egy külső szervezetet az éves könyvvizsgálat elvégzésére és a szervezet éves beszámolóinak a jóváhagyására.
  + Gondoskodjanak az Éves Mérleg és az Éves Beszámoló közzétételéről az átláthatóság biztosítása érdekében.
* Működjenek belső gazdálkodási és adminisztratív folyamatok. Ezek magukban foglalják az emberi erőforrásokat, a jogi szempontokat (pl. a projektekkel kapcsolatos szerződéses megállapodások, adatvédelem és szellemi tulajdonjogok), a projekt kiírások kritériumait és rendszereit, a marketing és branding stratégiát.
* Dolgozzanak ki és vezessenek be belső kommunikációs stratégiát. Ez kiterjed a Veszprém 2023 szervezeten belüli, a szervezet és a városvezetés közötti, a szervezet és az Emberi Erőforrások Minisztériuma között, illetve a szervezet és az Európai Bizottság közötti kommunikációra.
* Dolgozzanak ki egy 2023-ig szóló részletes személyzeti tervet, amely kiterjed az önkéntesek alkalmazására is.
* A szervezet gondoskodjon arról, hogy minden (online és offline) marketing és kommunikációs tevékenységében kiemeljék, hogy az EKF egy Európai Uniós tevékenység.

**Köszönetnyilvánítás**

A testület szeretné kinyilvánítani köszönetét a Miniszternek, a Minisztérium munkatársainak – akiket hozzáértő módon támogatott az Európai Bizottság Oktatásügyi, Ifjúságpolitikai, Sportügyi és Kulturális Főigazgatósága –, amiért eredményesen kezelték a pályáztatást.

Aiva Rozenberga (Elnök)

Káel Csaba (Alelnök)

Sylvia Amann

Cristina Farinha

Fejérdy Tamás

Ulrich Fuchs

Beatriz Garcia

Pauli Sivonen

Jiří Suchánek (referens)

Agnieszka Wlazel

Suzana Žilič Fišer

**Budapest, 2018. december**

1. <https://eur-lex.europa.eu/legal-content/EN/TXT/?uri=uriserv:OJ.L_.2014.132.01.0001.01.ENG> [↑](#footnote-ref-1)
2. <http://kulturalisfovaros.kormany.hu/> [↑](#footnote-ref-2)
3. <https://ec.europa.eu/programmes/creative-europe/sites/creative-europe/files/files/ecoc-2023-hungary-preselection_en.pdf> [↑](#footnote-ref-3)